Κυρίες και κύριοι συνάδελφοι, αρχίζει η συνεδρίαση. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητήσουμε πρώτα την τέταρτη με αριθμό 216/13-5-2015 επίκαιρη ερώτηση πρώτου κύκλου του Βουλευτή Επικρατείας του Ποταμιού κ. Παναγιώτη Καρκατσούλη προς τον Υπουργό Εσωτερικών και Διοικητικής Ανασυγκρότησης, σχετικά με την ενίσχυση και την αναβάθμιση των Κέντρων Εξυπηρέτησης Πολιτών (ΚΕΠ). Στην ερώτηση θα απαντήσει ο Αναπληρωτής Υπουργός κ. Γεώργιος Κατρούγκαλος. Κύριε Καρκατσούλη, παρακαλώ, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, η σημερινή επίκαιρη ερώτηση αφορά το μέλλον ουσιαστικά των ΚΕΠ και τα ΚΕΠ, όπως γνωρίζετε, είναι ένας από τους δημοφιλέστερους διοικητικούς προορισμούς, αν μου επιτρέπεται η έκφραση, και σίγουρα η πιο επιτυχημένη μεταρρύθμιση, που έγινε στη δημόσια διοίκηση την περίοδο της Μεταπολίτευσης, όσον αφορά την εξυπηρέτηση των πολιτών. Τα νούμερα είναι χαρακτηριστικά. Μελέτη, η οποία είχε εκπονηθεί προ διετίας, δείχνει ότι από το 2004 μέχρι το 2009, σε διάρκεια μιας πενταετίας, εξυπηρετήθηκαν περίπου τέσσερα εκατομμύρια πολίτες από τα ΚΕΠ, πράγμα το οποίο δείχνει πόσο προσφιλή είναι για τους πολίτες τα ΚΕΠ. Από την άλλη μεριά, μέσα στις δημοφιλέστερες συναλλαγές συγκαταλέγονται θέματα, τα οποία θα έπρεπε με κάποιον τρόπο να έχουν λυθεί, όπως, για παράδειγμα, το πιστοποιητικό γέννησης ή οικογενειακής κατάστασης και βεβαίως, πιστοποιητικά γενικής χρήσης και φορολογικής ενημερότητας. Όσον αφορά το προσωπικό, το πρόβλημα που δημιουργείται τώρα είναι ότι εντάσσονται συνεχώς, λόγω της δημοφιλίας τους, νέες διαδικασίες στα ΚΕΠ. Με δεδομένο τον φόρτο εργασίας, που ήδη έχουν τα ΚΕΠ και με δεδομένο το περιορισμένο προσωπικό τους, λόγω των απολύσεων που γνωρίζετε ότι συνέβησαν λόγω της λήξεως των σχέσεων ορισμένου χρόνου, τα ΚΕΠ θα αντιμετωπίσουν πολύ μεγάλη πίεση. Ήδη, μόνο η έκδοση βιβλίων για ανασφάλιστους εκτιμάται ότι θα αφορά δύο εκατομμύρια κόσμο, όπως επίσης και τα επιδόματα σίτισης, τα οποία απευθύνονται σε πάνω από διακόσιες χιλιάδες ανθρώπους κ.λπ.. Άρα, το περιεχόμενο της ερώτησής μου είναι: Τι προτίθεστε να κάνετε, όσον αφορά τα πάγια προβλήματα των ΚΕΠ; Τα πάγια προβλήματα των ΚΕΠ έχουν να κάνουν και με το ύψος του προϋπολογισμού, το οποίο δαπανάται για την υποστήριξή τους. Ήδη αυτό ανέρχεται σε ένα ποσό, το οποίο υπό τις παρούσες συνθήκες είναι σημαντικό. Περίπου 78.823.000 ευρώ ήταν τα τελευταία στοιχεία του προϋπολογισμού, τα οποία έχω στη διάθεσή μου. Και, βεβαίως, έχουμε ένα προσωπικό, που ανέρχεται στις τέσσερις χιλιάδες περίπου ανθρώπους, το οποίο συν - πλην είναι το προσωπικό, το οποίο διαθέτουμε σήμερα για τα υπερφορτωμένα ήδη ΚΕΠ. Αυτό είναι το πρώτο ερώτημα που ήθελα να σας κάνω και επιφυλάσσομαι στη συνέχεια στη δευτερολογία μου για μία πρόταση για το πώς μπορεί τα πράγματα να βελτιωθούν. Ευχαριστώ πολύ.
Βιαστήκατε, κύριε συνάδελφε. Έχετε άνεση χρόνου από το Προεδρείο και από εμένα ειδικώς. Συνεπώς, παραδόξως βιαστήκατε πολύ. Όμως, θα σας δώσω περαιτέρω χρόνο. Ο Υπουργός κ. Γεώργιος Κατρούγκαλος έχει τον λόγο.
Συμφωνώ απολύτως με τον ερωτώντα, τον κ. Καρκατσούλη, για τη μεγάλη σημασία που έχει ο θεσμός των ΚΕΠ, ο οποίος αναδεικνύεται και από τα στατιστικά στοιχεία. Βλέπω εδώ ότι το 2013 υποβλήθηκαν στο ΚΕΠ τρία εκατομμύρια εκατόν πενήντα οχτώ χιλιάδες αιτήσεις και κατά το έτος 2014 τρεις χιλιάδες εξακόσιες δέκα. Ήδη αυτό είναι μια σημαντική αύξηση 14%. Ορθώς, επίσης, επισημάνθηκε ότι στο πλαίσιο των μέτρων που έχουμε λάβει ως Κυβέρνηση για την αντιμετώπιση της ανθρωπιστικής κρίσης έχει περιέλθει ένας νέος τομέας αρμοδιότητας στα ΚΕΠ, αφενός ως προς το νομοσχέδιο που αφορούσε την αντιμετώπιση της ανθρωπιστικής κρίσης μέσω της κάρτας σίτισης και στη συνέχεια μέσω της διεκπεραίωσης από τα ΚΕΠ και του βιβλιαρίου των ανασφάλιστων. Πράγματι, υπάρχει ένας φόρτος, επομένως, νέων διαδικασιών που έρχεται στα ΚΕΠ. Προσπάθησα να αντιμετωπίσω το θέμα αυτό, ερχόμενος σε επικοινωνία με την ομοσπονδία των εργαζομένων εκεί και δεσμευόμενος απέναντί τους ότι οι νέες διαδικασίες θα εντάσσονται στο εξής κατόπιν συνεργασίας μαζί τους, ώστε να μας μεταφέρουν τη δική τους τεχνογνωσία. Όμως, το βασικό μέσο, με το οποίο προτιθέμεθα να λύσουμε το ζήτημα της υπερφόρτωσης των ΚΕΠ, είναι κυρίως μέσω της ηλεκτρονικής διακυβέρνησης, μέσω της αξιοποίησης του ηλεκτρονικού συστήματος ΕΡΜΗΣ και της μεταφοράς μεγάλου πλήθους αρμοδιοτήτων και διαδικασιών, που τώρα γίνονται σε επίπεδο ΚΕΠ ηλεκτρονικά. Όπως γνωρίζετε, γιατί είστε από τους ειδικούς εδώ στα θέματα, ήδη σαράντα από τις περίπου χίλιες διαδικασίες διεκπεραιώνονται μέσω ηλεκτρονικής αίτησης. Σε τριάντα επτά από αυτές το ζητούμενο πιστοποιητικό παρέχεται μέσω απευθείας διασύνδεσης του πληροφοριακού συστήματος. Έχουμε σκοπό να πολλαπλασιάσουμε αυτές τις ηλεκτρονικές διαδικασίες και να εξασφαλίσουμε ότι το μεγαλύτερο μέρος από αυτές θα μπορεί να γίνεται από το σπίτι των χρηστών, χωρίς να χρειάζεται αυτοπρόσωπη παρουσία στα ΚΕΠ. Γι' αυτό το σκοπό, λοιπόν, όπως πολύ σωστά επισημαίνετε, έχουν ενταχθεί στο πλαίσιο της μεταρρύθμισης στο δημόσιο τομέα στο «Πρόγραμμα 2014-2020» διάφορες δράσεις του εμπροσθοβαρούς έργου Ενιαίο Σύστημα Εξυπηρέτησης Πολιτών. Αυτό περιλαμβάνει κυρίως πέντε υποέργα: Το υποέργο ένα με τίτλο «Υπηρεσίες λειτουργίας συστήματος διαχείρισης υποθέσεων πολιτών», όπου έχει ολοκληρωθεί η οικονομική αξιολόγηση και αναμένεται να ξεκινήσει η υλοποίησή του εντός του έτους 2016 με προϋπολογισμό 3.375.000 ευρώ. Το υποέργο δύο με τίτλο: «Υπηρεσίες υλοποίησης ενιαίας ηλεκτρονικής διαχείρισης ροών εργασίας και ηλεκτρονικής αρχειοθέτησης», που είναι σε φάση κατακύρωσης και έχει προϋπολογισμό 8.683.000 ευρώ. Το υποέργο τρία με τίτλο: «Επικοινωνία - Δημοσιότητα», για το οποίο αναμένεται η έκδοση προκήρυξης. Το υποέργο τέσσερα με τίτλο: «Ωρίμανση των εσωτερικών διαδικασιών και περιβάλλοντος των φορέων υποδοχής», για το οποίο αναμένεται η έκδοση προκήρυξης. Τέλος, το υποέργο πέντε με τίτλο «Αξιοποίηση διεθνών πρακτικών και τεχνογνωσίας». Ήδη, το υφιστάμενο σύστημα «ΕΡΜΗΣ» αναβαθμίζεται και έχει προκηρυχθεί πρόχειρος διαγωνισμός για τα θέματα συντήρησης. Στη συνέχεια, πρόκειται να προχωρήσουμε στην ανάρτηση και νέων διαδικασιών στο σύστημα αυτό. Ως προς το θέμα του προσωπικού, που ορθά επισημαίνετε και πάλι ότι υπάρχει μεγάλη πίεση λόγω των μνημονιακών πολιτικών του παρελθόντος, έχουμε εντάξει τα ΚΕΠ στο σύστημα της μικρής κινητικότητας του πρόσφατου νομοσχεδίου και ελπίζουμε να καλύψουμε ορισμένες βασικές ανάγκες από αυτό το πρόγραμμα κινητικότητας. Αναγνωρίζοντας προφανώς τη μεγάλη σημασία του θεσμού, επιφυλασσόμαστε και για το μέλλον, όταν το επιτρέψει η κατάσταση της οικονομίας, την προκήρυξη μόνιμων θέσεων.
Κύριε Καρκατσούλη, εσείς έχετε διεθνές κύρος και αναγνώριση και τα ξέρετε τα θέματα. Μην αρκεστείτε, λοιπόν, σε ερωτήσεις. Να πάτε να βρείτε τον κύριο Υπουργό - είναι δεκτικός στη συζήτηση - και να του τα εξηγήσετε από κοντά. Έχετε τον λόγο, κύριε Καρκατσούλη.
Ευχαριστώ πολύ. Ένα από τα σημαντικά πράγματα, σε σχέση με τα ΚΕΠ, όπως έχουμε παρατηρήσει με την πρόοδο των χρόνων, είναι ότι ορισμένες διαδικασίες, οι οποίες καθίστανται ιδιαίτερα δημοφιλείς, απασχολούν πάρα πολλούς πολίτες. Κατ' ανάγκην αυτές οι διαδικασίες απαιτούν και αντίστοιχο προσωπικό. Εάν δηλαδή σκεφτεί κανείς για παράδειγμα ότι ενάμιση εκατομμύριο πολίτες ζητούν πιστοποιητικά ή βεβαιώσεις, που έχουν να κάνουν με το Δημοτολόγιο, εδώ και πολλά χρόνια η συζήτηση ήταν πώς αυτά θα μπορούσαν να γίνουν ηλεκτρονικά. Ως προς το σκέλος αυτό της ερώτησής μου είμαι καλυμμένος, παρ' όλο που τα έργα αυτά ξέρετε ότι πάνε πολύ αργά και θα πρέπει κι εσείς να προσπαθήσετε κατά το δυνατό να τα επισπεύσετε. Όμως, αντιλαμβάνομαι ότι δεν υπάρχει άλλος δρόμος πέραν αυτού. Εκείνο όμως που είναι σημαντικό, είναι ότι εκτός από τα πιστοποιητικά Δημοτολογίου, τα κλασικά δηλαδή πιστοποιητικά των ΟΤΑ, στα ΚΕΠ πλέον πηγαίνουν και για περίπλοκες διαδικασίες, διότι η λίστα με τις διαδικασίες που προστίθεται κάθε φορά στα ΚΕΠ συνεχώς αυξάνει. Από μια παλαιότερη δουλειά που είχε γίνει στο πλαίσιο της εφαρμογής του «ΚΑΛΛΙΚΡΑΤΗ», θα αναφερθώ για παράδειγμα στα επιχειρηματικά ΚΕΠ. Η ανάγκη δημιουργίας θεματικών ΚΕΠ προκύπτει διαρκώς. Αντιλαμβάνομαι ότι είναι εξαιρετικά περίπλοκο να δημιουργήσει κάποιος θεματικά ΚΕΠ, διότι μπορεί ο πολίτης στη συνέχεια να μπερδεύεται ή να μην ξέρει πού ακριβώς να πάει. Όμως, εάν κάνουμε - για παράδειγμα - ένα επιχειρηματικό ΚΕΠ, προκειμένου να βοηθήσουμε τη μικρή επιχειρηματικότητα, δηλαδή να ανοίγουν μικρά μαγαζιά, τα οποία δεν χρειάζεται να περνάνε όλη αυτή τη διαδικασία που προβλέπεται από το σημερινό νόμο, ενδεχομένως θα ήταν προς θετική κατεύθυνση, ειδικά εάν αυτό γινόταν στις πύλες εισόδου της χώρας. Αυτό είχε επιχειρηθεί παλαιότερα να μελετηθεί, δηλαδή εάν με περίπου δεκατρία ή δεκαπέντε τέτοια επιχειρηματικά ΚΕΠ θα μπορούσαμε να βοηθήσουμε το κομμάτι της επιχειρηματικότητας. Το ίδιο ισχύει και για τη μετανάστευση και για άλλα τέτοια θέματα, όπου αποδεικνύεται ότι τα ΚΕΠ έχουν τη ικανότητα να ανταποκρίνονται, λόγω της δημοφιλίας τους. Θα πρότεινα, λοιπόν, το εξής και επιτρέψτε μου να το αναλύσω για ένα λεπτό. Εάν στο μέλλον πρόκειται να συζητήσουμε για θέματα στοχοθεσίας, αποδοτικότητας, δεικτών, δηλαδή μια προσπάθεια να βελτιωθούν οι υπηρεσίες, οι οποίες αυτή τη στιγμή λειτουργούν όλες οριζόντια και θα έλεγα ισοπεδωτικά, θα μπορούσε να δει κανείς τις προϋποθέσεις, υπό τις οποίες τα ΚΕΠ θα μπορούσαν να γίνουν πιο αποδοτικά. Ξέρουμε, δηλαδή, ότι στην περιφέρεια λειτουργούν με τελείως διαφορετικό τρόπο και έχουν τελείως διαφορετική απόδοση απ' ότι, για παράδειγμα, στην Καλλιθέα, στο κέντρο δηλαδή. Άρα, κάποια εξ αυτών θα ήταν δυνατόν συνδυαστικά να τα δούμε να εξελίσσονται, κάποια άλλα να παίρνουν μια άλλη τροπή, να εξυπηρετήσουν μια άλλη κατεύθυνση και κάποια άλλα να συγχωνευθούν, ενδεχομένως στο πλαίσιο των ΟΤΑ ή της λειτουργίας των ΟΤΑ. Δεν θέλω να πω αυτήν τη στιγμή κάτι συγκεκριμένο. Υπάρχουν στοιχεία τα οποία είναι στη διάθεσή σας, εφόσον ενδιαφέρεστε. Μπορείτε να πάρετε μία ιδέα. Πάντως, αυτή είναι η πρακτική και στο εξωτερικό και πολλές φορές έχει υποδειχθεί και σε εμάς ότι με τη χρήση των νέων τεχνολογιών και τη διαφοροποίηση των ΚΕΠ ανά περιοχή και ανάγκη, θα μπορούσαμε να πάμε σε ένα πολύ πιο αποτελεσματικό σύστημα και διατηρώντας την καλύτερη ή, εν πάση περιπτώσει, την πιο αποδοτική μεταρρύθμιση που είχαμε κάνει. Ευχαριστώ.
Σας ευχαριστούμε, κύριε Καρκατσούλη. Κύριε Υπουργέ, έχετε τον λόγο.
Κατ' αρχάς, να ευχαριστήσω τον κ. Καρκατσούλη για τις εποικοδομητικές προτάσεις. Το πνεύμα των προτάσεων αυτών με βρίσκει απολύτως σύμφωνο. Νας σας πω ότι ήδη προς την κατεύθυνση αυτή των «tailor made» ΚΕΠ έχουμε έρθει σε επαφή με τα επιμελητήρια, ούτως ώστε να υπάρχουν Γραφεία Εξυπηρέτησης Ηλεκτρονικής Επιχειρηματικότητας μέσα σε κάθε επιμελητήριο, πέραν των περίπου πενήντα τεσσάρων Ειδικών Επιχειρηματικών ΚΕΠ που έχουν προβλεφθεί ανά την Ελλάδα. Επομένως, βρισκόμαστε στο ίδιο μήκος κύματος και θεωρώ ότι στο μέλλον, παίρνοντας υπόψη και τις δικές σας εποικοδομητικές προτάσεις θα μπορέσουμε να βελτιώσουμε ακόμη περισσότερο τη λειτουργία των ΚΕΠ.
Σας ευχαριστούμε, κύριε Υπουργέ. Η αξιότιμη συνάδελφος κ. Παρασκευή (Εύη) Χριστοφιλοπούλου, Βουλευτής Αττικής του ΠΑΣΟΚ, θα αναπτύξει την έβδομη υπ' αριθμόν 232/18-5-2015 επίκαιρη ερώτησή της πρώτου κύκλου προς τον Υπουργό Εσωτερικών και Διοικητικής Ανασυγκρότησης σχετικά με την ενίσχυση της διαφάνειας στον δημόσιο τομέα, πρόγραμμα «ΔΙΑΥΓΕΙΑ». Στην ερώτηση θα απαντήσει ο κ. Γεώργιος Κατρούγκαλος. Κυρία συνάδελφε, έχετε τον λόγο.
Ευχαριστώ, κύριε Πρόεδρε. Θα ήθελα την ανοχή σας μόνο για μισό λεπτό, γιατί η συζήτηση που προηγήθηκε πράγματι ήταν πάρα πολύ σημαντική. Από τη δική μου εμπειρία, από τα τέλη της δεκαετίας του '90 που δημιουργήθηκε αυτός ο πράγματι δημοφιλής θεσμός των ΚΕΠ επί υπουργίας Σταύρου Μπένου και Κώστα Σκανδαλίδη, έχουν περάσει πάρα πολλά χρόνια και ίσως, κύριε Υπουργέ, μια πρόταση θα ήταν όταν είστε έτοιμος με ένα σχέδιο - γιατί χρειάζεται προσοχή - να γίνει μια ευρύτερη συζήτηση της Επιτροπή Δημόσιας Διοίκησης. Το αντικείμενο είναι τέτοιο που νομίζω ότι οι απόψεις των συναδέλφων από την περιφέρεια θα εμπλουτίσουν τις δικές σας πρωτοβουλίες και δεν θα ήταν κακό - μια πρόταση κάνω - να γίνει μια τέτοια συζήτηση στην Επιτροπή Δημόσιας Διοίκησης. Κύριε Πρόεδρε, ευχαριστώ για την ανοχή σας και μπαίνω τώρα στο θέμα μου. Το 2010 αντίστοιχα με τα ΚΕΠ θεσμοθετήθηκε για πρώτη φορά το «ΔΙΑΥΓΕΙΑ» στη χώρα. Κύριε Υπουργέ, είναι μια μεταρρυθμιστική καινοτομία - νομίζω ότι το έχετε αναγνωρίσει και εσείς - που θωρακίζει τη διαφάνεια και εμπεδώνει τη δημοκρατία και το κράτος δικαίου, διότι επιτρέπει, διευκολύνει τον έλεγχο και την αξιολόγηση όχι μόνο της πορείας των δαπανών, αλλά και των αποφάσεων των οργάνων της κεντρικής διοίκησης, της περιφερειακής διοίκησης, γενικότερα των φορέων της Κυβέρνησης. Ξέρουμε ως αυτήν τη στιγμή ότι κάθε μέρα που περνάει έχουμε δεκαέξι χιλιάδες αναρτήσεις φορέων γενικής κυβέρνησης, κάθε μήνα έχουμε περίπου ογδόντα χιλιάδες αναρτήσεις στο «ΔΙΑΥΓΕΙΑ». Από το 2007 μέχρι σήμερα έχουν αναρτηθεί πάνω από εντεκάμισι εκατομμύρια πράξεις της διοίκησης και της αυτοδιοίκησης στο διαδίκτυο. Αυτό σημαίνει πλούτο δεδομένων, αλλά σημαίνει και μια δυνατότητα ελέγχου. Αφουγκραζόμενη ακριβώς το χρέος να διευρυνθεί το «ΔΙΑΥΓΕΙΑ» έτι περαιτέρω, πρέπει να σας πω ότι περάσαμε δύο νομοθετήματα τον ν. 4210/2013 και τον ν. 4305/2014, για να μπορέσουμε να ενισχύσουμε θεσμικά αυτόν τον θεσμό. Θέλω να σας πω ότι σύμφωνα με τις διατάξεις για τις μη κυβερνητικές οργανώσεις που μετά τη ρύθμιση που φέραμε είναι υποχρεωμένες να αναρτούν στο διαδίκτυο απολογιστικά στοιχεία του δημοσίου χρήματος που πήραν, αλλά και οι δήμοι και οι φορείς του ευρύτερου δημόσιου τομέα είναι πλέον υποχρεωμένοι να παρακολουθούν, να αναρτούν την εκτέλεση του προϋπολογισμού τους σε real time, όπως λέμε, δηλαδή δυναμικά, την ίδια στιγμή ζωντανά, πάνω στο διαδίκτυο, έτσι ώστε να παρακολουθούμε τις δαπάνες. Αυτές οι ρυθμίσεις, κύριε Υπουργέ, ψηφίστηκαν και από το κόμμα στο οποίο εσείς ανήκετε. Παρ'ότι, λοιπόν, το κόμμα σας δεν είχε ψηφίσει το 2010 το πρόγραμμα «ΔΙΑΥΓΕΙΑ» - και την είχε, μπορώ να πω, λοιδορήσει - αυτές τις διατάξεις τις ψήφισε. Και άκουσα από τον Πρωθυπουργό, αλλά και από εσάς, πολλά και καλά λόγια και θεώρησα ότι πιθανότατα θα είχαμε διεύρυνση. Αντ' αυτού όμως, κύριε Υπουργέ, το πρώτο πράγμα που κάνατε είναι να δεχθείτε την πρωτοβουλία του Υπουργείου Οικονομικών για να εξαιρέσει κάποιες πράξεις από το πρόγραμμα «ΔΙΑΥΓΕΙΑ». Και αυτή δεν είναι μια πρωτοβουλία που πάρθηκε μόνο τώρα από την Κυβέρνησή σας, αλλά υπήρξε και πρωτοβουλία και στην προηγούμενη κυβέρνηση, από το Υπουργείο Οικονομικών - το συγκεκριμένο πάλι Υπουργείο - εδώ στην Αίθουσα. Και επικαλούμαι, κύριε Πρόεδρε, τη δική σας μαρτυρία, διότι τότε ήσασταν εδώ ως υπεύθυνος δημόσιας διοίκησης του σημερινού κυβερνώντος κόμματος, ως Αξιωματική Αντιπολίτευση, τότε που πήρα την πρωτοβουλία και απέσυρα τη ρύθμιση αυτή, με προσωπικό - αν θέλετε - κόστος, διότι έπρεπε να θωρακιστεί το «ΔΙΑΥΓΕΙΑ». Γιατί αν εισάγουμε, κυρίες και κύριοι συνάδελφοι και κύριε Πρόεδρε, μια ρύθμιση, όπως αυτή που ψηφίστηκε ήδη, ότι το Υπουργείο Οικονομικών δεν υποχρεούται άμεσα, όπως λέει ο νόμος - και αυτό ήταν, επίσης, κατάκτηση ότι αν δεν αναρτηθεί στο «ΔΙΑΥΓΕΙΑ» μια πράξη, δεν ισχύει - έχουμε μια μεγάλη εξαίρεση. Αναγνωρίζω - και το γνωρίζετε κι εσείς - ότι υπήρξε ένα πρακτικό πρόβλημα, όσον αφορά την Περιφέρεια Θεσσαλονίκης και συγκεκριμένες πιστώσεις για τη μεταφορά μαθητών. Όμως, η ρύθμιση που εισαγάγατε και η οποία ψηφίστηκε είναι μια ρύθμιση γενικού χαρακτήρα. Αντί, λοιπόν, να φέρετε μια ρύθμιση περιορισμένης ισχύος και μια ρύθμιση η οποία θα ήταν για μια φορά και μόνο, κύριε Υπουργέ, δεχθήκατε τη ρύθμιση του Υπουργείου Οικονομικών που μας κάνει να πιστεύουμε ότι οι εξαγγελίες σας περί διεύρυνσης του «ΔΙΑΥΓΕΙΑ» ήταν μόνο εξαγγελίες. Διότι αν θέλετε ως Κυβέρνηση να ενισχύσετε τη διαφάνεια, τότε πρέπει να ζητήσετε από τον Υπουργό Οικονομικών και να φέρετε ως Κυβέρνηση την κατάργηση και την τροποποίηση αυτής της ρύθμισης, έτσι ώστε αυτή να είναι συγκεκριμένη και να αφορά τη χρονική στιγμή που έγινε το πρόβλημα και μόνον. Κύριε Πρόεδρε, καταχράστηκα τον χρόνο. Σταματώ εδώ και επιφυλάσσομαι.
Ευχαριστούμε πολύ. Κύριε Υπουργέ, έχετε τον λόγο.
Κύριε Πρόεδρε, πάλι είμαι ευτυχής να διαπιστώσω ότι επί της αρχής, δηλαδή επί της σημασίας του «ΔΙΑΥΓΕΙΑ» και του ρόλου για την ενίσχυση όχι μόνο της διαφάνειας, αλλά και της δημοκρατικής λογοδοσίας, βρίσκομαι σε απόλυτη συμφωνία με τη ερωτώσα Βουλευτή. Προτιθέμεθα, πράγματι, να ενισχύσουμε το «ΔΙΑΥΓΕΙΑ», κυρίως μέσω της διασύνδεσής της, όπως προτείνει μέσω της ερώτησής της και η Βουλευτής και μέσω της βελτίωσης της χρηστικότητάς της. Ένα από τα προβλήματα του «ΔΙΑΥΓΕΙΑ» είναι ακριβώς ότι λόγω του μεγάλου μεγέθους των αποφάσεων που αναρτώνται δεν είναι πολύ εύκολο να κάνει κανείς στοχευμένη έρευνα. Σκοπεύουμε, λοιπόν, να βελτιώσουμε με μάσκες αναζήτησης τη δυνατότητα αυτή. Αυτά, λοιπόν, είναι τα πράγματα για τα οποία συμφωνούμε. Ως προς τα πράγματα για τα οποία μας ασκήθηκε κριτική, να διορθώσω ότι δεν έχουμε, με την τροπολογία του Υπουργείου Οικονομικών την οποία έκανα δεκτή, εξαίρεση κάποιων πράξεων από το «ΔΙΑΥΓΕΙΑ». Μια ειδική κατηγορία ανακλητικών πράξεων έχουν τη δυνατότητα να αναρτώνται μέχρι και έναν μήνα μετά τη δημοσίευσή τους. Δηλαδή, πράγματι, παύει να ισχύει για τις συγκεκριμένες αυτές ανακλητικές πράξεις ο κανόνας ότι η ισχύς των διοικητικών πράξεων ξεκινά με την ανάρτησή τους στο «ΔΙΑΥΓΕΙΑ». Όμως, εδώ έχω να κάνω δύο παρατηρήσεις. Με τον δικό σας νόμο, τον ν.4305/2014, και με προσθήκη άρθρου 10α στον προηγούμενο νόμο του «ΔΙΑΥΓΕΙΑ», τον ν.3861/2010, αναγνωρίστηκε το τεχνικό πρόβλημα που έχουμε, ως προς την εκτέλεση προϋπολογισμών του δημοσίου, και προβλέφθηκε, πάλι ως γενική ρύθμιση - διαβάζω την παράγραφο 2 του άρθρου 10α - ότι η δημοσίευση γίνει αμελλητί και εφόσον αυτό δεν είναι εφικτό για τεχνικούς λόγους, γίνεται το αργότερο εντός δέκα ημερών μετά το πέρας κάθε ημερολογιακού μήνα. Έχουμε, επομένως, ήδη με το προϋφιστάμενο καθεστώς μια γενική ρύθμιση που αφορά την εκτέλεση των προϋπολογισμών, που εισάγει μια εξαίρεση από τον ορθό κανόνα της ταυτόχρονης δημοσίευσης, ακριβώς γιατί υπάρχει αυτό το τεχνικό ζήτημα. Ως προς τις ανακλητικές πράξεις, αυτό το τεχνικό ζήτημα ισχύει επί τα μείζω. Γιατί τι είναι οι ανακλητικές πράξεις; Διαπιστώνουμε στο τέλος του οικονομικού έτους ότι το κονδύλιο που είναι αναγεγραμμένο σε ένα κωδικό δεν έχει χρησιμοποιηθεί. Για να μπορέσει αυτό το συγκεκριμένο ποσό να χρησιμοποιηθεί το επόμενο οικονομικό έτος, πρέπει να εκδοθεί ανακλητική τάξη. Δεν ήταν σε θέση προφανώς οι υπηρεσίες την 31η Δεκεμβρίου να έχουν πλήρη εικόνα. Γι' αυτό, τι γινόταν στο παρελθόν; Τελείωναν τεχνητά το οικονομικό έτος τον Οκτώβριο ή το Νοέμβριο. Έλεγαν, με λίγα λόγια, στους προμηθευτές ότι «για να πληρωθείτε, θα φέρνετε τιμολόγια μέχρι τον Οκτώβρη ή τον Νοέμβρη». Με αυτόν τον τρόπο, προφανώς, μειώναμε την οικονομική αποτελεσματικότητα της διοίκησης, γιατί συντομεύαμε τεχνητά το οικονομικό έτος. Με τη ρύθμιση, λοιπόν, του Υπουργείου Οικονομικών αυτό που κάνουμε είναι να εξαντλούμε όλο το οικονομικό έτος και να βελτιώνουμε την αποτελεσματικότητα των μηχανισμών της οικονομικής διοίκησης, χωρίς να εισάγεται κάποιο τραύμα στη διαφάνεια, γιατί θα αναρτηθούν οι αποφάσεις αυτές. Όμως, θα αναρτηθούν μετά από ένα μήνα. Δεν υπάρχει τεχνικά τρόπος, ακόμα και αν είχαμε την πλήρη διασύνδεση των μητρώων, αυτό να επιτευχθεί με αποτελεσματικότητα μέχρι την 31η Δεκεμβρίου. Ο εναλλακτικός τρόπος θα ήταν, πράγματι, όπως κάναμε στο παρελθόν, με ad hoc νομοθετικές ρυθμίσεις να ερχόμαστε και να νομιμοποιούμε πληρωμές. Δεν είναι σωστό αυτό. Οι ρυθμίσεις πρέπει να έχουν γενικό και αφηρημένο χαρακτήρα, όταν αντιμετωπίζουν ένα γενικό πρόβλημα. Αυτό, λοιπόν, ως προς το θέμα της «ΔΙΑΥΓΕΙΑΣ» και της εξαίρεσης. Τη διασύνδεση των μητρώων έχουμε σκοπό να την κάνουμε. Ξέρετε, όμως - και δεν το καταλογίζω αυτό σε εσάς, ξέρετε ότι εκτιμώ το έργο σας το διάστημα που είχατε την ευθύνη της ηλεκτρονικής διακυβέρνησης - ότι ένα από τα ζητήματα της οριζόντιας διασύνδεσης των δημοσίων υπηρεσιών είναι ότι δεν υπήρξε η αναγκαία πρωτοτυποποίηση των ηλεκτρονικών υπηρεσιών κάθε Υπουργείου και των μητρώων, με αποτέλεσμα να μην υπάρχει συμβατότητα πολλές φορές που να επιτρέπει εύκολα την οριζόντια επικοινωνία. Νομίζω ότι αυτό ήταν ένα ακόμη από τα δείγματα αν όχι του πελατειακού χαρακτήρα, τουλάχιστον του αποσπασματικού χαρακτήρα με τον οποίο στο παρελθόν εφαρμόστηκε η ηλεκτρονική διακυβέρνηση και νομίζω ότι δεν είναι δίκαιο να το καταλογίζετε σε εμάς. Ως προς τη δεύτερη και τελευταία υποερώτηση της επίκαιρης ερώτησης, πότε θα εκδοθεί η κοινή υπουργική απόφαση της διάταξης της παραγράφου 3 του άρθρου 15, έχω δύο παρατηρήσεις. Η μία είναι ότι, αν κοιτάξετε τον χρόνο που είχε τρέξει από τον Οκτώβριο, που ψηφίστηκε ο νόμος, μέχρι τις εκλογές του Ιανουαρίου, θα δείτε ότι είναι περίπου ισοδύναμος με το χρόνο που έχει τρέξει από τις εκλογές μέχρι σήμερα. Άρα, την παράλειψη που μου καταλογίζετε κατά κάποιο τρόπο θα μπορούσα να σας την επιστρέψω, ακριβώς γιατί, απ' ό,τι φαντάζομαι, εσείς είχατε την ευθύνη για την έκδοση της σχετικής ΚΥΑ εκείνη την εποχή. Επειδή, όμως, είναι ορθή η παρατήρηση - και αυτό σας το είπα περισσότερο σαν φιλικό αστεϊσμό μεταξύ μας - έχουμε σκοπό να εφαρμόσουμε τη διάταξη αυτή. Όπως τη διαβάζω - και έχω δώσει ήδη εντολή στις υπηρεσίες - δεν χρειάζεται να εκδοθεί ΚΥΑ, διότι η εξουσιοδοτική διάταξη αφορά ρύθμιση λεπτομερειών, ενώ η διάταξη είναι σαφής. Έχω πει ήδη να προχωρήσουν σε εγκύκλιο, ώστε να εφαρμοστεί άμεσα η διάταξη αυτή, και αν δούμε από την εφαρμογή της εγκυκλίου ότι υπάρχουν προβλήματα στην εφαρμογή, θα προχωρήσουμε στην έκδοση της σχετικής κοινής υπουργικής απόφασης.
Θα συμφωνήσετε. Θα την εφαρμόσει. Ορίστε, κυρία Χριστοφιλοπούλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η επίκαιρη ερώτηση δεν γίνεται μόνο για να ασκηθεί κριτική. Γίνεται για να φωτιστούν πτυχές - βεβαίως και για να ασκηθεί και μια κριτική - αλλά και για να μπορέσουμε να βοηθήσουμε την εκάστοτε κυβέρνηση. Διότι το να κάνεις αντιπολίτευση του «όχι σε όλα» εμείς το ζήσαμε ως κυβέρνηση από εσάς. Δεν θέλουμε να το κάνουμε αυτό. Έχει τελειώσει για εμένα. Θα πρέπει να περάσει σε άλλο στάδιο η πολιτική ζωή. Άρα η πρόθεσή μου εμένα δεν ήταν να καταδικάσω το τι κάνατε εσείς σε λίγους μήνες, αλλά να σας επισημάνω πού θεωρώ ότι υπάρχουν προβλήματα. Ακούγοντάς σας πολύ προσεκτικά, έχω να πω ότι κατ' αρχάς, στο πρώτο θέμα, δεν διαφωνώ καθόλου για το πρόβλημα έτσι όπως το περιγράψατε, για την ανάκληση των πράξεων. Είναι έτσι ακριβώς, κύριε Υπουργέ. Όμως, αντί να εισάγουμε την πάγια ρύθμιση - εγώ πάλι επιμένω - , θα μπορούσαμε να πάμε στο ad hoc, που θα συμφωνήσω ότι δεν είναι το καλύτερο, αν λειτουργούσαμε από κοινού με το Υπουργείο Οικονομικών. Διότι αυτό είχαμε ξεκινήσει και τότε. Όχι ότι η εκάστοτε Κυβέρνηση τα βρίσκει εύκολα με τον μηχανισμό των Υπουργείων και ιδιαίτερα του Υπουργείου Οικονομικών, πιστέψτε με. Υπάρχει η διοικητική αδράνεια, υπάρχουν προβλήματα και αγκυλώσεις και στρεβλώσεις μέσα στα Υπουργεία, τις οποίες οι εκάστοτε πολιτικές ηγεσίες πρέπει να αντιμετωπίσουν. Δεν είναι, λοιπόν, τυχαίο ότι με το συγκεκριμένο Υπουργείο υπήρχαν πάντοτε προβλήματα στο να εφαρμοστεί αυτό. Θεωρώ δε ότι τεχνικά - διότι ούτε εγώ είμαι της επιστήμης της πληροφορικής ούτε εσείς, κύριε Υπουργέ, είμαστε της νομικής επιστήμης - δεν μπορούμε να ξέρουμε τις λεπτομέρειες. Εκείνο όμως που είμαι σε θέση να σας πω είναι ότι πιστεύω ακράδαντα πως οι τεχνικές προδιαγραφές υπάρχουν και μπορούν να εφαρμοστούν, αρκεί να το θέλει το Υπουργείο Οικονομικών. Αναγνωρίζοντας, λοιπόν, αυτά που μου είπατε ως υπαρκτά, επιμένω ότι μπορείτε και πρέπει να δείτε ξανά το θέμα, έτσι ώστε να μην υπάρχει έστω κι αυτή η μικρή κερκόπορτα. Δεν θέλω να πω ότι με αυτό καταργείται το «ΔΙΑΥΓΕΙΑ», αλλά με αυτό ανοίγει η κερκόπορτα. Αύριο θα έρθει ο «χ» οργανισμός τοπικής αυτοδιοίκησης θα πάει στο ειδικό πρόβλημα και θα σας πει «αλλάξετε κάτι στο «ΔΙΑΥΓΕΙΑ», γιατί έχω την εξής ιδιαιτερότητα». Ανοίγουμε ένα κακό προηγούμενο. Αυτό έχω να πω και αυτό να επισημάνω ως προς αυτό το σκέλος. Θα παρακαλούσα, λοιπόν, να δείτε ξανά το θέμα και να το φέρετε, αφού συνεργαστείτε και με το Υπουργείο Οικονομικών. Αν θέλετε, είναι και μια μορφή πίεσης, την οποία εμείς τουλάχιστον προτιθέμεθα να συνεχίσουμε και προς εσάς και προς το συνάδελφό σας στο Υπουργείο Οικονομικών. Ως προς το δεύτερο σκέλος, εκεί δεν ήταν θέμα να σας πω «γιατί σε τρεις μήνες». Κατ' αρχάς έχετε ψηφίσει αυτήν τη διάταξη. Θα κάνω μία επισήμανση που αφορά και τα δύο. Αναφερθήκατε στην εκτέλεση των προϋπολογισμών και στη δυνατότητα, βεβαίως, να υπάρχει το δεκαήμερο. Το δεκαήμερο, όμως, αφορά τα στοιχεία που αναρτώνται στην εκτέλεση και όχι σε μία διοικητική πράξη. Την ώρα που αναρτάται η διοικητική πράξη, την ώρα εκείνη ισχύει. Άρα ως προς την παρακολούθηση του προϋπολογισμού, επειδή υπάρχει πρόβλημα και επειδή είναι πολύ καινοφανές στη χώρα να γίνει αυτό, θεωρήσαμε ότι αυτό το δεκαήμερο είναι εύλογο και όχι για τις πράξεις της ίδιας της διοίκησης, τις αποφάσεις και όλες τις μορφές των πράξεων. Επομένως υπάρχει αυτή η διάσταση. Δηλαδή, στην απάντησή σας εγώ δεν καλύπτομαι ως προς αυτό. Ας αναφερθούμε, όμως, στην ανάρτηση των προϋπολογισμών σε real time. Έχετε δίκιο. Δεν χρειάζεται οπωσδήποτε κοινή υπουργική απόφαση. Γιατί, όμως, την προβλέπουμε; Θέλω να φέρω δύο καλά παραδείγματα, για να δούμε πώς προτρεπτικά καμμιά φορά ο νόμος - ή η κανονιστική πράξη - μπορεί να δράσει. Ο Δήμαρχος Αθηναίων, ο κ. Καμίνης, είχε εφαρμόσει το σύστημα ανάρτησης της εκτέλεσης των προϋπολογισμών του Δήμου Αθηναίων ήδη πριν από τις προηγούμενες δημοτικές εκλογές. Το είχε ως μία καλή πρακτική. Πάνω σε αυτήν την καλή πρακτική του Δήμου Αθηναίων βασιστήκαμε, για να πάμε να εισάγουμε αυτήν τη διάταξη, η οποία υπερψηφίστηκε σχεδόν από το σύνολο του Κοινοβουλίου. Ο Δήμος Λαρισαίων, από την άλλη μεριά, αφότου ψηφίστηκε ο νόμος ο οποίος υποχρεώνει, προέβη από μόνος του σε ανάρτηση του προϋπολογισμού του σε real time. Άρα, κύριε Πρόεδρε, καταλαβαίνετε ότι πολλές φορές οι ρυθμίσεις που ψηφίζονται, δρουν προτρεπτικά. Θα έλεγα, λοιπόν, ότι μέχρι να το κάνουν οι άλλοι δήμοι και οι άλλοι φορείς, καλό θα ήταν αυτή η υπουργική απόφαση να βγει, για να δώσει σήμα ότι πρέπει να ξεκινήσει. Με την ευκαιρία, επειδή θίξαμε και μία άλλη σημαντική διάταξη που αφορά τις ΜΚΟ, θα ήθελα να πω ότι εκεί προλάβαμε και την έχετε την υπουργική απόφαση. Παρακαλώ θερμά, επειδή μέχρι το τέλος του έτους οι ΜΚΟ έχουν τον χρόνο για να είναι έτοιμες να δώσουν στο «ΔΙΑΥΓΕΙΑ» τα απολογιστικά στοιχεία των δαπανών τους, να μην αφήσετε αυτό το θέμα, κύριε Υπουργέ, και να το παρακολουθήσετε, για να μπορούμε στα τέλη του έτους - και ελπίζω ότι αυτά τα τέλη του έτους θα έρθουν μια χαρά και αρμονικά για τη χώρα - να δούμε πού ακριβώς ξοδεύτηκαν τα χρήματα που έδωσαν οι φορείς του κράτους και της αυτοδιοίκησης προς τις ΜΚΟ. Ευχαριστώ πάρα πολύ.
Σας ευχαριστούμε, κυρία Χριστοφιλοπούλου. Κύριε Υπουργέ, ορίστε, έχετε τον λόγο.
Όπως και προηγουμένως στην άλλη ερώτηση, πάλι θέλω να ευχαριστήσω για τις παρατηρήσεις που είχαν εποικοδομητικό χαρακτήρα. Έχω πει ξανά ότι έχουμε θέματα ως προς την οργάνωση του κράτους και της διοίκησης, όπου θα έχουμε πολιτική σύγκρουση, γιατί ο καθένας μας υιοθετεί μια διαφορετική οπτική για τις σχέσεις κράτους, αγοράς, κοινωνίας. Αλλά υπάρχουν και θέματα όπως αυτό, με κατ' εξοχήν τεχνικό χαρακτήρα, που αποτελούν έκφραση αρχών, όπως οι αρχές της διαφάνειας και της λογοδοσίας, που τις αποδεχόμαστε - φαντάζομαι - όλες οι πλευρές του Κοινοβουλίου, όπου μπορούμε πράγματι να ωφεληθούμε ιδιαίτερα από την ύπαρξη της εμπειρίας της προηγούμενης εφαρμογής. Εγώ, λοιπόν, άκουσα με μεγάλη προσοχή αυτά που μου είπατε και πρόκειται στην εφαρμογή της σχετικής νομοθετικής ρύθμισης και γενικά στην προσπάθειά μας βελτίωσης του «ΔΙΑΥΓΕΙΑ», να τα λάβω σοβαρά υπ' όψιν μου.
Σας ευχαριστούμε και τους δύο για τις υψηλού επιπέδου αναπτύξεις σας. Θα συζητηθεί τώρα η έκτη με αριθμό 217/13-5-2015 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την υλοποίηση έργων και την προμήθεια υπηρεσιών που αφορούν στην αντιμετώπιση του μεταναστευτικού κατά παρέκκλιση της νομοθεσίας και άνευ δημοσίευσης προκήρυξης. Θα απαντήσει η Αναπληρώτρια Υπουργός κ. Τασία Χριστοδουλοπούλου. Κύριε Καμμένε, έχετε τον λόγο.
Κύριε Πρόεδρε, ευχαριστώ πάρα πολύ. Κυρία Υπουργέ, το ζήτημα είναι σχετικά γνωστό. Στο πρόσφατα ψηφισθέν νομοσχέδιο για τον εκδημοκρατισμό της δημόσιας διοίκησης ψηφίστηκε η τροπολογία - προσθήκη με θέμα «Τροποποίηση του άρθρου 28 παράγραφος 8 του νόμου προς αντιμετώπιση των έκτακτων αναγκών της λαθρομετανάστευσης». Σε αυτή την τροποποίηση προβλέπεται η δυνατότητα σύναψης συμβάσεων με διαδικασία διαπραγμάτευσης χωρίς δημοσίευση προκήρυξης για θέματα στέγασης, σίτισης, υγιεινής και επιστροφών πολιτών τρίτων χωρών που εισέρχονται παράτυπα στη χώρα. Αυτό από μόνο του αποτελεί θέμα. Θα μας εξηγήσετε και το επείγον. Διάβασα πάρα πολύ προσεκτικά και την αιτιολογική έκθεση. Όμως, θα ήθελα κάποια νούμερα, για να δούμε αν οι αριθμοί του πρώτου τριμήνου - που ήταν αρκετά αυξημένοι σε σχέση με τα θαλάσσια σύνορά μας - συνεχίζουν για το επόμενο δίμηνο ή έχουμε την ίδια ροή, οπότε να αιτιολογείται το έκτακτο της αλλαγής αυτής, διότι τείνει προς αδιαφάνεια η ανάθεση χωρίς προκήρυξη. Επιπροσθέτως, στην έκθεση του Γενικού Λογιστηρίου του Κράτους αναφέρεται πολύ συγκεκριμένα και το αναγιγνώσκω όπως είναι γραμμένο: «Από τις προτεινόμενες διατάξεις ενδέχεται να προκληθεί πρόσθετη επιβάρυνση του κρατικού προϋπολογισμού από τη μη διασφάλιση των πλεονεκτημάτων της διαγωνιστικής διαδικασίας». Αυτό έρχεται ως επικάλυμμα στη μη διαφάνεια και είναι ένα πιθανό έκτακτο κόστος στις δύσκολες εποχές που περνάμε. Ενώ είμαστε παρά πολύ έντιμοι σε αυτή την Κυβέρνηση, θα ήθελα να δείχνουμε και ένα καλό πρόσωπο προς την κοινωνία. Και πρέπει να εξηγήσουμε επαρκώς - νομίζω - το γιατί παίρνουμε αυτή την απόφαση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συγχρόνως να πω ότι και στην αιτιολογική έκθεση, αλλά και σε άλλα δημοσιεύματα που έχω διαβάσει, πρόκειται για ένα μέτρο το οποίο έχει ένα πέρας, την 31-12-2015. Εάν αυτό το πέρας αυτών των μέτρων και αυτής της διάταξης είναι μέχρι 31-12-2015, γιατί δεν προβλέπεται έτσι και στον νόμο; Διότι φοβάμαι μήπως με τον νόμο επεκταθεί αυτό το περιθώριο της μη προκήρυξης των διαγωνισμών και πέρα της 31-12-2015. Ερωτώ: Ποιοι ακριβώς είναι οι λόγοι που οδήγησαν στην ψήφιση της παραπάνω ρύθμισης; Γιατί το υφιστάμενο νομοθετικό πλαίσιο δεν καλύπτει τις σχεδιαζόμενες προμήθειες προϊόντων και υπηρεσιών, όπως αυτές περιγράφονται το νομοσχέδιο; Πώς διασφαλίζεται το δημόσιο συμφέρον, εφόσον το Γενικό Λογιστήριο του Κράτους κινδυνολογεί - αν θέλετε - και είναι σαφές ότι ενδέχεται να έχουμε αυξημένο κόστος λόγω μη διαγωνιστικής διαδικασίας, δηλαδή εφόσον δεν θα έχουμε τα πλεονεκτήματα της διαγωνιστικής διαδικασίας; Τέλος, εφόσον η συγκεκριμένη τροπολογία προέκυψε - πάλι σύμφωνα με την αιτιολογική έκθεση - από την ανάγκη αντιμετώπισης της παρούσας συγκυριακά αυξημένης μεταναστευτικής ροής και αποτελεί συνεπώς έκτακτο μέτρο, γιατί δεν έχει περιορισμένη χρονική ισχύ, ώστε να με κατάλληλη πρόβλεψη, οργάνωση και προετοιμασία του κράτους στη συνέχεια να επανέλθει η αρχική νομοθεσία, έτσι ώστε να μην έχουμε και περαιτέρω πιθανόν αναθέσεις μη διαυγείς και κοστοβόρες προς το ελληνικό δημόσιο. Τέλος, να σας πω κάτι που δεν έχω προσθέσει, αλλά είναι μία άλλη ερώτηση: Ποιος τα αναθέτει αυτά τα έργα, ο δήμος, η περιφέρεια ή το κράτος; Ευχαριστώ πάρα πολύ.
Ευχαριστούμε τον κ. Καμμένο. Η αξιότιμη κ. Τασία Χριστοδουλοπούλου, Αναπληρώτρια Υπουργός, έχει τον λόγο.
Κατ' αρχάς, να ξεκινήσουμε από το κατά πόσο υπάρχει έκτακτη ανάγκη ή αν την επινοήσαμε εμείς, για να περάσουμε αυτή τη διάταξη για άλλους σκοπούς. Νομίζω ότι βοά η Ελλάδα και ο κόσμος για τις μεγάλες ροές που δεχόμαστε στα νησιά μας. Αυτός είναι ο λόγος που ακόμα και στην Ευρωπαϊκή Ένωση, που συνήθως δεν αντιμετωπίζει το πρόβλημα στην καρδιά του, στην τελευταία ευρωπαϊκή ατζέντα για τη μετανάστευση πήρε για πρώτη φορά μέτρα σημαντικά, που εμείς θεωρούμε ότι μπορούν πραγματικά να βοηθήσουν το πρόβλημα, που έχουν να κάνουν με τη μετεγκατάσταση προσφύγων από τις χώρες της Ευρωπαϊκής Ένωσης που δέχονται πιέσεις προς άλλες χώρες της Ευρωπαϊκής Ένωσης, αλλά και την επανεγκατάσταση από χώρες, στις οποίες βρίσκονται οι πρόσφυγες, για να ταξιδέψουν προς κάποια χώρα της Ευρώπης, προς άλλες χώρες της Ευρώπης. Ακόμα αποφάσισε, ως γνωστόν, και έκτακτη οικονομική βοήθεια. Είναι γνωστές οι εικόνες από τα νησιά μας. Δεν χρειάζεται να τα αναφέρω. Είναι καθημερινές οι εικόνες των ανθρώπων που ζουν μέσα στα λιμάνια, χωρίς αξιοπρέπεια, χωρίς να έχουμε τις δομές φιλοξενίας να τους φιλοξενήσουμε ή οι υπηρεσίες μας, που είναι η Υπηρεσία Ασύλου συγκεκριμένα του Υπουργείου Μεταναστευτικής Πολιτικής και η Υπηρεσία Πρώτης Υποδοχής, να μπορούν να εξασφαλίσουν αυτές τις διαδικασίες για να μπορούν να υποδεχτούν αυτούς τους ανθρώπους έτσι όπως ορίζουν οι ευρωπαϊκές οδηγίες αλλά και η ελληνική νομοθεσία. Όσον αφορά, λοιπόν, τις έκτακτες συνθήκες τα είχαμε πει στην αιτιολογική έκθεση, που ελπίζω να είχατε διαβάσει και να είχατε ασκήσει και τότε κριτική - δεν σας επιπλήττω γι' αυτό - κατά τη διάρκεια της ψήφισης, ώστε πραγματικά να γινόταν μια γόνιμη κουβέντα στο αν υπήρχαν οι έκτακτες συνθήκες ή υπήρχαν άλλες σκοπιμότητες. Σε κάθε περίπτωση, μιας και ζητάτε και τα νέα στοιχεία, θέλω να σας πω ότι το πρώτο τετράμηνο του 2014 είχαν εισέλθει στη χώρα μας δεκατρείς χιλιάδες τριακόσια πενήντα τρία άτομα και το τετράμηνο του 2015 έχουν εισέλθει τριάντα έξι χιλιάδες εκατόν εβδομήντα δύο. Μιλάμε, λοιπόν, για τριπλασιασμό. Γνωρίζετε ότι τα μέσα μαζικής ενημέρωσης μας κάνουν κριτική από τη μια ότι αδιαφορούμε για το μαρτύριο αυτών των ανθρώπων να ζουν με τόση αναξιοπρέπεια και από την άλλη για την ευθύνη που έχουμε για τη μεγάλη εισροή. Άρα είναι ένα πολιτικό ζήτημα που απασχολεί ολόκληρη την ελληνική κοινωνία και που εμείς ακριβώς θεωρούμε ότι δράσαμε με ετοιμότητα για να το αντιμετωπίσουμε, γιατί είχε να κάνει με τα εξής πράγματα: Αυτήν τη στιγμή, κύριε Καμμένε, δεν έχουμε χρήματα ούτε για να φιλοξενήσουμε τους ανθρώπους ούτε για να ενισχύσουμε με προσωπικό τις δομές μας και συγκεκριμένα την Υπηρεσία Ασύλου και την Υπηρεσία Πρώτης Υποδοχής. Κατά συνέπεια βλέπουμε αυτά τα φαινόμενα στα νησιά, που επιβαρύνονται και μάλιστα σε τουριστική περίοδο, να είναι μια πραγματικότητα. Όταν έρθουν, αν έρθουν αυτά τα χρήματα, δηλαδή η τακτική χρηματοδότηση και η έκτακτη που αποφάσισε η Ευρωπαϊκή Επιτροπή, πρέπει να έχουμε τη δυνατότητα να τα απορροφήσουμε μέσα στο 2015, γιατί διαφορετικά θα καταστραφούμε. Δεν θα υπάρχει δυνατότητα σε αυτόν τον κόσμο να προσφέρουμε απολύτως τίποτα. Θα ζούμε μια ανθρωπιστική κρίση μέσα στην κρίση και αυτό είναι μεγάλο μαρτύριο για τους ανθρώπους που το ζουν, αλλά και για τη χώρα μας που το υφίσταται. Κατά συνέπεια εάν έρθουν τα χρήματα - γιατί αμφισβητούμε ακόμα κι αν θα φτάσουν, παρά τα μεγάλα λόγια - , εάν μπαίναμε σε διαγωνισμούς, αυτά δεν θα τα παίρναμε ούτε το 2016 ούτε το 2017. Γνωρίζετε τι σημαίνει δημόσιοι διαγωνισμοί, ενστάσεις κ.λπ.. Άρα, επιλέξαμε τη διαδικασία της διαπραγμάτευσης, διότι, πρώτον, το προβλέπει ο ίδιος ο Κανονισμός της Ευρωπαϊκής Ένωσης που έχει ενσωματωθεί στο π.δ. 60/2007. Άρα δρούμε μέσα στο νόμιμο πλαίσιο. Το άρθρο 25 αυτού του προεδρικού διατάγματος λέει ότι σε περίπτωση έκτακτης ανάγκης μπορούμε κατά παρέκκλιση των διαγωνιστικών διαδικασιών, να προχωρήσουμε σε απευθείας ανάθεση. Αυτό αποφασίσαμε. Γιατί; Γιατί υπάρχουν από τη μια έκτακτες ανάγκες και από την άλλη, αν έρθουν αυτά τα περίφημα ευρωπαϊκά κονδύλια - δεν πρόκειται για τον κρατικό προϋπολογισμό, ο κρατικός προϋπολογισμός μακάρι να είχε να δώσει και θα πηγαίναμε σε όποιες διαδικασίες θέλατε, αλλά μιλάμε γι' αυτά τα χρήματα - πρέπει να πάμε κατευθείαν σε ανάθεση, ώστε να τα απορροφήσουμε εντός του 2015. Γιατί - να τα πούμε - η προηγούμενη κυβέρνηση ΠΑΣΟΚ - Νέας Δημοκρατίας δεν έφτιαξε απολύτως τίποτα όχι για να προβλέψει - γιατί το κράτος με όλα αυτά μπορεί να μην μπορεί να προβλέπει τα πάντα - αλλά, εφόσον είχε δείγματα ότι υπήρχε αύξηση εισροών, για να φτιάξει κάποιες δομές φιλοξενίας, όπως είχε υποσχεθεί, δηλαδή δυόμισι χιλιάδες θέσεις μέχρι τα τέλη του 2014. Δεν τις έφτιαξε και δεν υπέβαλε την αίτηση για χρηματοδότηση τον Οκτώβριο του 2014 και την υποβάλαμε εμείς τώρα, με αποτέλεσμα να είμαστε σε χρηματοδοτικό κενό και να πρέπει να είναι αναγκαία αυτά η νομοθετική ρύθμιση. Και τέλος - τέλος να σας πω και το εξής: Εμείς τώρα έχουμε στην επικαιρότητα την έννοια της διαπραγμάτευσης εφ' όλης της ύλης. Δεν την έχουμε; Πρώτον, λοιπόν, η διαπραγμάτευση δεν είναι πάντα διαφανής και, δεύτερον, δεν είναι ποτέ σε ζημία αυτού που την προκαλεί, δηλαδή της αναθέτουσας αρχής, που είναι η Υπηρεσία Ασύλου, που θα κάνει τη διαπραγμάτευση για να προσλάβει υπαλλήλους, να πάρει υπηρεσίες, μηχανήματα, τεχνολογικό εξοπλισμό. Η αναθέτουσα αρχή, αυτή δηλαδή η οποία πληρώνει, έχει και τον κύριο λόγο στη διαπραγμάτευση. Κατά συνέπεια δεν θα υπάρχει βλάβη κανενός δημοσίου συμφέροντος. Αντίθετα, με την απουσία διαγωνισμών και συνολικά νομίζω ότι όσοι προσέλθουν σε αυτήν τη διαπραγμάτευση, πραγματικά θα δώσουν τις καλύτερες τιμές, για να μπορέσουν να διεκπεραιωθούν αυτά τα έργα. Ευχαριστώ.
Σας ευχαριστούμε, κυρία Υπουργέ. Κύριε Καμμένε, έχετε τον λόγο.
Κυρία Υπουργέ, ευχαριστώ πάρα πολύ για την απάντησή σας. Νομίζω, υπήρχε μια παρανόηση. Συμπαραστέκομαι και ως κόμμα αλλά και προσωπικά στην κίνηση που κάνετε. Δεν υπήρχε καμμία επινόηση των αριθμών. Τους αριθμούς τους γνωρίζω πάρα πολύ καλά, απλώς δεν γνώριζα τον τριπλασιασμό. Ήξερα μόνο μέχρι και το Μάρτη, που ήταν διπλάσια από πέρυσι. Το δράμα αυτών των ανθρώπων είναι τεράστιο και δυστυχώς τόσο η Ευρώπη όσο και η ελληνική Κυβέρνηση θα πρέπει να αποκτήσουν έναν εθνικό σχεδιασμό και - θα το πω - ευρωπαϊκό σχεδιασμό. Εθνικό στρατηγικό σχεδιασμό. Το να αναθέσουμε σε κάποιον να φτιάξει κάτι στη Χίο, νομίζω ότι είναι μια «ασπιρίνη», ένα «έμπλαστρο» σε έναν πολύ βαριά άρρωστο στην εντατική. Ο σχεδιασμός ποιος είναι; Αν έλθουν τα λεφτά και έστω ότι το Γενικό Λογιστήριο του Κράτους έχει άδικο, αν θέλετε, στην εισήγησή του ή έχει κάποιο άλλο σκεπτικό - εγώ συμπαραστέκομαι μαζί σας - τι θα κάνει για τους λαθρομετανάστες οι οποίοι βρίσκονται αυτήν τη στιγμή στη Χίο; Γνωρίζουμε; Έχουμε σχέδιο; Αυτό λέω. Δηλαδή, αν φτιάξουμε κάτι στη Χίο και του χρόνου δεν μπαίνουν στη Χίο αλλά μπαίνουν στην Κω ή στη Σαμοθράκη ή στη Γαύδο; Τι θα κάνουμε; Πρέπει να έχουμε ένα σχεδιασμό, διότι καλή είναι η ανάθεση αλλά σε αυτήν τη χώρα - επειδή είμαι τέσσερις μήνες Βουλευτής, αλλά είμαι πολίτης πενήντα χρόνια και τα έχω δει - όταν γίνεται ένα έργο χωρίς σχεδιασμό, μετά μένει ένα ντουβάρι. Αν δεν υπάρχει στρατηγικός σχεδιασμός, να καταθέσουμε το στρατηγικό πλαίσιο της σίτισης, της ασφάλειας, της μετακίνησης αλλά ιδίως της στέγασης, θα μας μείνουν σαν τα ολυμπιακά ακίνητα. Θα χτίζουμε ντουβάρια, θα λήξει το μεταναστευτικό θέμα και θα έχουμε να κοιτάμε τα ντουβάρια. Τα χρήματα αυτά είναι πολύτιμα στον ελληνικό λαό αυτήν την στιγμή και γι' αυτό σας παρακαλώ προσωπικά να έχουμε ένα σχεδιασμό. Οι λαθρομετανάστες θα συνεχίσουν να μπαίνουν, διότι βλέπουμε ότι συνεχίζει να φλέγεται η Συρία και βλέπουμε τι γίνεται στο Ιράκ αυτές τις εποχές. Είναι δύσκολο και προσωπικά διαφωνώ με τη στρατηγική της Ευρωπαϊκής Ένωσης, που έφθασε στο σημείο να πει σας «θα κατάσχω τα φουσκωτά». Το πρόβλημά μου δεν είναι αν θα κατάσχονται τα φουσκωτά. Νομίζω ότι συνεννοούμαστε. Συμπαραστεκόμαστε, θέλουμε μια διαφάνεια και θα ήθελα να μη σπαταλήσουμε - το λέω με καλή έννοια - τα χρήματα, φτιάχνοντας κτήρια, τα οποία πιθανώς σε ένα χρόνο να μας είναι άχρηστα και να μην ξέρουμε τι να τα κάνουμε. Σας ευχαριστώ πάρα πολύ.
Ευχαριστούμε, κύριε συνάδελφε. Έχετε τον λόγο, κυρία Υπουργέ.
Κύριε Καμμένο, έχουμε καταθέσει εθνική πρόταση - διότι αν δεν καταθέσεις πρόταση, τα χρήματα δεν εκταμιεύονται - για το τι θα κάνουμε και που θα απορροφηθούν αυτά τα κονδύλια. Εμείς δεν φτιάχνουμε κτήρια. Εμείς έχουμε κάνει μια συγκεκριμένη πρόταση για τη φιλοξενία των προσφύγων, που έχει να κάνει με μισθώσεις ακινήτων, με μισθώσεις μικρών μονάδων παλιών ξενοδοχείων, παλιών ιδιωτικών κλινικών ή ακόμα και μισθώσεις σε πολυκατοικίες, ώστε ταυτόχρονα να εντάσσονται οι άνθρωποι, να μη ζουν σε μεγάλα γκέτο και να μπορεί και η κοινωνία να τους υποδεχτεί, ώστε να μπορέσουν να ζήσουν όλοι μαζί αρμονικά. Κατά συνέπεια, όσον αφορά το σύστημα φιλοξενίας αυτά που έχουμε προτείνει στην Ευρωπαϊκή Ένωση, η οποία θα δώσει και τα χρήματα - γιατί τονίζω ότι είναι ευρωπαϊκά κονδύλια, δεν είναι ελληνικά - , έχουν να κάνουν με τέτοιους τρόπους φιλοξενίας. Ταυτόχρονα, έχουμε ζητήσει και μια σειρά από ενισχύσεις σε σημαντικά ζητήματα, που έχουν να κάνουν με τα νησιά και με το ότι αυτοί οι άνθρωποι δεν προλαβαίνουν να ταυτοποιηθούν και να υποστούν όλες αυτές τις διαδικασίες που ορίζει ο νόμος, με αποτέλεσμα να βρίσκονται στα λιμάνια και να δημιουργείται και γι' αυτούς μια συνθήκη αναξιοπρεπής αλλά και για την εικόνα των νησιών. Εκεί έχουμε ζητήσει πούλμαν για να μεταφέρονται στην ενδοχώρα. Έχουμε ζητήσει πλοία για να μεταφέρονται στην ενδοχώρα, ώστε να μην υπάρχει αυτή η εικόνα στα νησιά. Έχουμε ζητήσει μηχανήματα και άλλα πράγματα με τα οποία θα γίνεται πιο γρήγορα η ταυτοποίηση και όλες αυτές οι απαραίτητες διαδικασίες. Έχουμε κάνει έναν πλήρη κατάλογο εθνικού σχεδίου για την απορρόφηση των κονδυλίων και εφόσον εγκριθεί αυτή η πρόταση, έτσι θα μας δοθούν και αυτά τα χρήματα. Γιατί, όπως σας είπα, υπήρξε καθυστέρηση στην κατάθεση αυτών των κονδυλίων. Κατά συνέπεια, δεν υπάρχει καμμία σκοπιμότητα σ' αυτήν τη διάταξη. Και επειδή κάνατε ένα λάθος στην ερώτηση, θα σας πω ότι έχουμε βάλει «deadline», το Δεκέμβριο του 2015. Δηλαδή αυτή η διάταξη θα ισχύσει μόνο για τους επτά μήνες που μας απομένουν, δεδομένου ότι ο νόμος δημοσιεύτηκε. Είναι ο ν.4325/2015 και αυτό είναι το άρθρο 36. Με το νόμο αυτό, αν υποθέσουμε ότι μιλάμε για τον Ιούνιο - τώρα ξεκινάει - μιλάμε για ένα εξάμηνο. Άρα, να ευχηθούμε να δοθούν τα λεφτά σε αυτό το εξάμηνο, να προλάβουμε να μπούμε στη διαπραγμάτευση και να προλάβουμε και να τα αναθέσουμε. Αυτό είναι το μέλημά μας. Κλείνοντας, θα ήθελα να σας πω ότι επειδή υπάρχει και παλιά απόφαση της Βουλής - δεν το κάνω σαν παρατήρηση αλλά το λέω επειδή έχω μια ιδιαίτερη ευαισθησία σε αυτό το ζήτημα - δεν πρέπει να λέμε λαθρομετανάστες τους πρόσφυγες που αναζητούν ένα ασφαλές καταφύγιο στη χώρα μας. Είναι άνθρωποι απελπισμένοι που φτάνουν εδώ. Μάλιστα να σημειώσω ότι η εισαγγελία του κάθε τόπου, του κάθε νησιού απέχει της ποινικής τους δίωξης. Δηλαδή, δεν τους θεωρεί ότι διαπράττουν ποινικό αδίκημα. Κατά συνέπεια, δεν υπάρχει δικαιολογία ούτε νομική ούτε ιδεολογική. Είναι και πρόσφυγες που είμαστε υποχρεωμένοι να τους υποδεχόμαστε αλλά και δεν είναι και ποινικά διωκόμενοι. Σας ευχαριστώ πολύ.
Συνυπογράφουμε και εμείς την τελευταία γνωστή άποψη της κυρίας Υπουργού. Το έχει ξαναπεί αυτό για τη χρήση της φράσης αυτής. Το ξέρω γιατί συγκατανεύετε και εσείς, κύριε Καμμένο. Σας ευχαριστώ και εσάς και την κυρία Υπουργό. Κυρίες και κύριοι συνάδελφοι, ο Βουλευτής κ. Κυριάκος Μητσοτάκης ζητεί άδεια απουσίας στο εξωτερικό από 27 Μαΐου έως 31 Μαΐου. Η Βουλή εγκρίνει;
Η Βουλή ενέκρινε τη ζητηθείσα άδεια. Ο Βουλευτής κ. Θεόδωρος Φορτσάκης ζητεί άδεια απουσίας στο εξωτερικό από 29 Μαΐου έως 4 Ιουνίου. Η Βουλή εγκρίνει;
Η Βουλή ενέκρινε τη ζητηθείσα άδεια. Ο Βουλευτής κ. Ζήσης Ζάννας ζητεί άδεια απουσίας στο εξωτερικό από 29 Μαΐου έως και τη Δευτέρα 1 Ιουνίου. Η Βουλή εγκρίνει;
Η Βουλή ενέκρινε τη ζητηθείσα άδεια. Η πρώτη με αριθμό 242/19-5-2015 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τους Υπουργούς Οικονομίας, Υποδομών, Ναυτιλίας και Τουρισμού και Παραγωγικής Ανασυγκρότησης, Περιβάλλοντος και Ενέργειας, σχετικά με τη μελέτη διευθέτησης - οριοθέτησης του μεγάλου ρέματος της Ραφήνας, δεν θα συζητηθεί λόγω κωλύματος του κυρίου Υπουργού και διαγράφεται. Η δεύτερη με αριθμό 223/18-5-2015 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών και Διοικητικής Ανασυγκρότησης, σχετικά με τη μείωση της εγκληματικότητας στα Νεόκτιστα του Δήμου Ασπροπύργου, δεν θα συζητηθεί λόγω κωλύματος του κυρίου Υπουργού και διαγράφεται. Η τρίτη με αριθμό 219/14-5-2015 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την προκλητική ενέργεια Σκοπιανών στη Φλώρινα, δεν θα συζητηθεί λόγω κωλύματος του κυρίου Υπουργού και διαγράφεται. Η πέμπτη με αριθμό 245/19-5-2015 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με το αεροδρόμιο των Χανίων, δεν θα συζητηθεί λόγω κωλύματος του κυρίου Υπουργού και διαγράφεται. Η πρώτη με αριθμό 241/19-5-2015 επίκαιρη ερώτηση δευτέρου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τα ζητήματα της ακτοπλοϊκής σύνδεσης Σάμου, Ικαρίας και Φούρνων με τον Πειραιά και άλλους προορισμούς, δεν θα συζητηθεί λόγω κωλύματος του κυρίου Υπουργού και διαγράφεται. Η τρίτη με αριθμό 234/18-5-2015 επίκαιρη ερώτηση δευτέρου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εξωτερικών, σχετικά με τις «διμερείς σχέσεις με όμορες χώρες και την ανακήρυξη της Ελληνικής Αποκλειστικής Οικονομικής Ζώνης», δεν θα συζητηθεί λόγω κωλύματος του κυρίου Υπουργού και διαγράφεται. Η τέταρτη με αριθμό 230/18-5-2015 επίκαιρη ερώτηση δευτέρου κύκλου της Βουλευτού Α΄ Θεσσαλονίκης του Ποταμιού κ. Χριστίνας Ταχιάου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τον κίνδυνο απένταξης του μετρό Θεσσαλονίκης από την ευρωπαϊκή χρηματοδότηση, δεν θα συζητηθεί λόγω κωλύματος του κυρίου Υπουργού και διαγράφεται. Η πέμπτη με αριθμό 246/19-5-2015 επίκαιρη ερώτηση δευτέρου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την επικινδυνότητα του εθνικού δικτύου Αντιρρίου - Ιωαννίνων, Αμφιλοχίας - Λευκάδας - Πρέβεζας, δεν θα συζητηθεί λόγω κωλύματος του κυρίου Υπουργού και διαγράφεται. Η έκτη με αριθμό 187/5-5-2015 επίκαιρη ερώτηση δευτέρου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποκρατικοποίηση των δεκατεσσάρων περιφερειακών αεροδρομίων, δεν θα συζητηθεί λόγω κωλύματος του κυρίου Υπουργού και διαγράφεται. Η έβδομη με αριθμό 204/11-5-2015 επίκαιρη ερώτηση δευτέρου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τους Υπουργούς Οικονομίας, Υποδομών, Ναυτιλίας και Τουρισμού και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση της ανεργίας των Ελλήνων ναυτικών, δεν θα συζητηθεί λόγω κωλύματος του κυρίου Υπουργού και διαγράφεται. Η όγδοη με αριθμό 172/30-4-2015 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την νομοθετική κατοχύρωση των αναπηρικών συντάξεων και του ακατάσχετου πρώτης κατοικίας, δεν θα συζητηθεί λόγω κωλύματος του κυρίου Υπουργού και διαγράφεται. Η ένατη με αριθμό 168/28-4-2015 επίκαιρη ερώτηση δευτέρου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τους Υπουργούς Εξωτερικών και Επικρατείας, σχετικά με την εκχώρηση του ονόματος της Μακεδονίας μας στους Σκοπιανούς, δεν θα συζητηθεί λόγω κωλύματος του κυρίου Υπουργού και διαγράφεται. Να ερευνήσουμε γιατί δεν συζητώνται όλες αυτές, κυρίες της Γραμματείας. Η δέκατη με αριθμό 201/11-5-2015 επίκαιρη ερώτηση δευτέρου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τους Υπουργούς Οικονομίας, Υποδομών, Ναυτιλίας και Τουρισμού και Οικονομικών, σχετικά με την αναμόρφωση των κανόνων λειτουργίας της «ΤΕΙΡΕΣΙΑΣ Α.Ε.», την εξεύρεση λύσης για τους επιχειρηματίες εμπόρους και αγρότες που αδυνατούν να ανταποκριθούν στις οικονομικές υποχρεώσεις τους, καθώς και την εκ νέου απαγόρευση πλειστηριασμών της πρώτης κατοικίας, δεν θα συζητηθεί λόγω κωλύματος του κυρίου Υπουργού και διαγράφεται. Η πρώτη με αριθμό 1331/31-3-2015 ερώτηση του Βουλευτή Ηρακλείου του Πανελληνίου Σοσιαλιστικού Κινήματος κ. Βασιλείου Κεγκέρογλου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τις αποζημιώσεις των απαλλοτριωθέντων ακινήτων, δεν θα συζητηθεί λόγω κωλύματος του κυρίου Υπουργού και διαγράφεται. Επίσης, η δεύτερη με αριθμό 1328/100/31-3-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την ιδιωτικοποίηση του Οργανισμού Λιμένος Πειραιά (Ο.Λ.Π.), δεν θα συζητηθεί λόγω κωλύματος του κυρίου Υπουργού και διαγράφεται. Θα συζητηθεί τώρα η τελευταία για σήμερα, η δεύτερη με αριθμό 224/18-5-2015 επίκαιρη ερώτηση δευτέρου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Εθνικής Άμυνας, σχετικά με την αξιοποίηση και την αναβάθμιση του Κέντρου Εκπαίδευσης Νεοσυλλέκτων Άρτας. Θα απαντήσει ο Υφυπουργός Εθνικής Άμυνας κ. Νικόλαος Τόσκας. Ο συνάδελφος κ. Γεώργιος Στύλιος έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, το ΚΕΝ Άρτας αποτελεί το μοναδικό κέντρο κατάταξης στην Ήπειρο και τα Ιόνια Νησιά. Το στρατόπεδο προϋπήρχε της απελευθέρωσης της Άρτας και είναι άρρηκτα συνδεδεμένο με την ιστορία της πόλης αλλά και την απελευθέρωση της Ηπείρου κατά τον Α΄ Βαλκανικό Πόλεμο. Από τη δεκαετία του 1970, λειτουργούσε ως Κέντρο Εκπαίδευσης Υγειονομικού. Τον Ιούλιο του 2011 μετατράπηκε σε κέντρο εκπαίδευσης νεοσυλλέκτων. Για τον σκοπό αυτό, έγιναν εργασίες ανακατασκευής των κτηριακών του εγκαταστάσεων και έχουν διατεθεί σημαντικά κονδύλια. Οι υποδομές του στρατοπέδου είναι σύγχρονες και πληρούν τις προϋποθέσεις υγιεινής και ασφάλειας για την εύκολη προσαρμογή των νεοσυλλέκτων. Έπειτα από ένα διάστημα ανησυχίας μετά το 2012, σχετικά με τη λειτουργία ή μη του στρατοπέδου και μετά από πολλές προσωπικές παρεμβάσεις και την πολιτική υποστήριξη του πρώην Υπουργού Εθνικής Άμυνας κ. Αβραμόπουλου και του πρώην αρχηγού ΓΕΣ κ. Μανωλά, το κέντρο Νεοσυλλέκτων Άρτας συνεχίζει τη λειτουργία του. Ωστόσο, η επάνδρωση του στρατοπέδου με μόνιμο προσωπικό είναι πολύ χαμηλή. Σύμφωνα με το νόμο που διέπει τις μεταθέσεις των μονίμων, συγκεκριμένες κατηγορίες στελεχών δικαιούνται μετάθεση στην πρώτη φρουρά επιθυμίας - και αναφέρομαι σε τρίτεκνους, πολύτεκνους, γονείς μονογονεϊκών οικογενειών, προστάτες τέκνων με ειδικές ανάγκες. Το Κέντρο Νεοσυλλέκτων Άρτας μπορεί να συνεισφέρει στον τομέα αυτό, δεδομένου ότι το σύνολο των στρατοπέδων της Περιφερειακής Ενότητας Άρτας - Πρέβεζας δεν είναι πλέον σε λειτουργία. Το Κέντρο Νεοσυλλέκτων Άρτας έχει δυνατότητα στρατωνισμού μεγαλύτερη των πεντακοσίων οπλιτών σε πολύ καλές εγκαταστάσεις, όμως στις πρόσφατες σειρές κατάταξης, με απόφαση του Υπουργείου, δέχεται λιγότερους από εκατόν πενήντα νεοσυλλέκτους ανά ΕΣΣΟ. Εν όψει των μεταθέσεων που θα αρχίσουν να υλοποιούνται εντός διμήνου ερωτάσθε, κύριε Υπουργέ, ποιος είναι ο σχεδιασμός του Υπουργείου σας για τη συνέχιση λειτουργίας και την αναβάθμιση του ΚΕΝ Άρτας. Σε ποιες ενέργειες προτίθεστε να προχωρήσετε για την ενίσχυση με μόνιμο προσωπικό του ΚΕΝ Άρτας καθώς και την αύξηση του αριθμού των κατατασσομένων νεοσυλλέκτων σε πεντακόσιους με εξακόσιους σε κάθε ΕΣΣΟ; Ευχαριστώ.
Ευχαριστούμε, κύριε συνάδελφε. Πριν απαντήσετε, κύριε Υπουργέ, να υποδεχθούμε εδώ νέους και νέες από τη Θεσσαλονίκη που ήρθαν να δουν πόσο υποδειγματικά λειτουργεί το Κοινοβούλιο της πατρίδας τους. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Αγίου Αθανασίου Θεσσαλονίκης και το Δημοτικό Σχολείο Αγχιάλου Θεσσαλονίκης. Σας καλωσορίζουμε και σας ευχόμαστε καλή πρόοδο και υγεία! [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Κύριε Πρόεδρε, ευχαριστώ τον κ. Στύλιο για την ανάδειξη του θέματος. Καταλαβαίνω την ευαισθησία του λόγω της εντοπιότητας. Εξάλλου λόγω και δικής μου εντοπιότητας από το συγκεκριμένο νομό ξέρω τα προβλήματα και μπορώ να καταλάβω την ευαισθησία, όπως προείπα. Πλην όμως, εδώ έχουμε μια πραγματικότητα. Σε όλη τη χώρα μας έχουμε μια πραγματικότητα, η οποία δείχνει πολύ χαμηλή στελέχωση - επάνδρωση λέγαμε παλιά - των μονάδων και των κέντρων που βρίσκονται εκεί που είναι και η αμυντική προσπάθεια της χώρας, προς Ανατολάς δηλαδή, και ως εκ τούτου είναι απαραίτητο αυτήν τη στιγμή να γίνουν ομαδοποιήσεις, να γίνουν εξορθολογισμοί, ώστε να αυξηθεί η αποτελεσματικότητα της αμυντικής μας προσπάθειας και να μην σπαταλώνται πλέον πόροι εκεί όπου είναι δυνατόν να περικοπούν. Τα κέντρα εκπαιδεύσεως πρέπει να είναι κατανεμημένα έτσι ώστε να υπάρχει μια ορθολογική διαχείρισή τους, να υπάρχει μια διευκόλυνση του προσωπικού το οποίο κατατάσσεται, δηλαδή να είναι κοντά σε κύριους οδικούς άξονες και όχι σε απομονωμένες περιοχές - δεν αναφέρομαι στην περιοχή της Ηπείρου, λέω γενικές αρχές - να υπάρχει δυνατότητα υγειονομικής υποστήριξης αυτών των κέντρων εκπαιδεύσεως από τα στρατιωτικά νοσοκομεία και τέλος πάντων να διευκολύνουν την πρόσβαση και την εν συνεχεία όδευσή τους προς τις μονάδες. Επίσης, καταλαβαίνω ότι αυτήν τη στιγμή η όποια μείωση κέντρων εκπαιδεύσεως σε φτωχοποιημένες περιοχές, όπως είναι η περιοχή από την φτωχότερη περιφέρεια της Ευρώπης, πρέπει να λαμβάνεται υπ' όψιν. Αυτήν τη στιγμή - προς ενημέρωσή σας το λέω - είναι σε εξέλιξη μια μελέτη για όλη τη δομή των Ενόπλων Δυνάμεων. Και φυσικά το κύριο πρόβλημα είναι στο Στρατό Ξηράς, όπου υπάρχουν πάνω από εκατό στρατόπεδα με πολλά ερωτηματικά για τη χρησιμότητά τους, δηλαδή πολύ μακριά από εκεί που βρίσκεται η κύρια αμυντική προσπάθεια της χώρας. Εξετάζουμε την αναγκαιότητά τους, αλλά και τον τρόπο που μπορούν αυτές οι μονάδες ή αυτά τα στρατόπεδα είτε να μετεξελιχθούν είτε να δούμε τι θα γίνει. Είναι προσπάθειες οι οποίες θα έπρεπε να έχουν γίνει, κακά τα ψέματα, από το 1974. Κληρονομούμε προβλήματα, τα οποία δεν μπορούν να λυθούν παρά μόνο με συναίνεση όλων των πολιτικών δυνάμεων και όλων των παραγόντων, τοπικών και μη, και σε αυτήν την κατεύθυνση είμαστε αυτήν τη στιγμή. Επομένως, δεν μπορούμε να πούμε αν ένα κέντρο εκπαιδεύσεως ή μια μονάδα είναι απαραίτητο ή στοχεύουμε να κλείσει αυτήν τη στιγμή. Μπορούμε να πούμε ότι μελετούμε όλους τους παράγοντες και ανάμεσα σε αυτά τα κέντρα τα οποία εξετάζουμε είναι και το Κέντρο Εκπαιδεύσεως Νεοσυλλέκτων της Άρτας. Πράγματι, το κέντρο αυτό μπορώ να πω ότι ανοιγοκλείνει, όσο τραγικό κι αν ακούγεται αυτό. Έκλεισε το 2012, ξανάνοιξε το 2014. Ενδιάμεσα παρέμεινε ένα μέρος του προσωπικού. Μπορώ να πω ότι είναι καταστάσεις που δεν τιμούν μια ορθολογική διαχείριση του δημοσίου και ανάμεσα σε αυτό, βέβαια και των Ενόπλων Δυνάμεων. Εμείς θα λάβουμε υπ' όψιν όλους τους παράγοντες και τον παράγοντα της φτωχοποιημένης περιοχής της Ηπείρου, πλην όμως η όλη διαδικασία είναι σε εξέλιξη κι αυτό μπορώ να πω για την ώρα. Ένα άλλο, όμως, που πρέπει να λάβουμε υπ' όψιν είναι τα τεράστια προβλήματα στελέχωσης για την αντιμετώπιση της εξ Ανατολών απειλής. Μπορώ να πω όχι δημόσια, πλην όμως σε οποιοδήποτε συνάδελφο στο Υπουργείο Εθνικής Άμυνας, τα πραγματικά προβλήματα και τους πραγματικούς αριθμούς στελέχωσης των μονάδων που βρίσκονται ανατολικά και των μονάδων που βρίσκονται δυτικά. Επίσης, μπορώ και τώρα να σας αναφέρω το πολύ μεγάλο κόστος αυτών των κέντρων εκπαιδεύσεως. Σε ό,τι αφορά τη δυνατότητα που υπάρχει για κάλυψη περισσότερου προσωπικού, μπορώ να σας πω πράγματι ότι το συγκεκριμένο κέντρο μπορεί να έχει δυνατότητα να καλύψει εξακόσια άτομα και να καλύπτει κοντά στον αριθμό που είπατε, πλην όμως αυτήν τη στιγμή έχουμε σε όλη την Ελλάδα δεκατρία κέντρα εκπαιδεύσεως και στην πραγματικότητα χρειαζόμαστε τρία ή τέσσερα. Εμείς θα κινηθούμε με προτεραιότητες και για να καλύψουμε σε όσο το δυνατόν περισσότερο αριθμό τη στελέχωση των μονάδων που βρίσκονται ανατολικά, αλλά και για να μειώσουμε το κόστος, όπου αυτό είναι δυνατό. Σας ευχαριστώ.
Ευχαριστούμε, κύριε Υπουργέ. Το «εξ Ανατολών» οι νέοι εκεί πάνω στα θεωρεία να μην το πάρουν και πολύ σοβαρά. Το είπε έτσι ο κύριος Υπουργός, εν τη ρύμη του λόγου. Κυρίες και κύριοι συνάδελφοι, να καλωσορίσουμε κι άλλους νέους από την όμορφη Θεσσαλονίκη. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και τρεις εκπαιδευτικοί συνοδοί τους από το 26ο Δημοτικό Σχολείο Θεσσαλονίκης. Σας καλωσορίζουμε. Σας ευχόμαστε υγεία και καλή πρόοδο! [[Χειροκροτήματα απ' όλες τις πτέρυγες της Βουλής]] Κύριε Στύλιο, έχετε τον λόγο.
Ευχαριστώ πολύ. Κύριε Υπουργέ, έχω ασχοληθεί πάρα πολύ με το θέμα και το έχω παρακολουθήσει απ' όλες τις πλευρές και στο Υπουργείο Εθνικής Άμυνας τακτικά, αλλά κι εδώ στη Βουλή. Θέλω δημοσίως να πω ότι στην προηγούμενη μελέτη που είχε γίνει σε σχέση με την αναδιάρθρωση των Ενόπλων Δυνάμεων και είχε παρουσιαστεί εδώ στη Βουλή, στην Επιτροπή Εξωτερικών και Άμυνας, ενώ η συζήτηση ήταν για πάνω από οχτώ με δέκα ώρες, δεν έγινε ούτε μία αναφορά στα κέντρα νεοσυλλέκτων, διότι, όπως ειπώθηκε στη συνεδρίαση, είναι πολύ χαμηλά στην κατάταξη και στις προτεραιότητες σε σχέση με τα στρατόπεδα. Άρα, όσον αφορά τη μελέτη, νομίζω ότι λίγα πράγματα θα δείξει σε σχέση με τα κέντρα νεοσυλλέκτων. Θέλω, επίσης, να σας επισημάνω ότι επανειλημμένα από το 2012, εγώ ο ίδιος έχω καταθέσει τρεις ερωτήσεις για το συγκεκριμένο αυτό θέμα και μία αναφορά, ζητώντας σχετικά έγγραφα από το Υπουργείο Άμυνας. Όμως, και οι Βουλευτές του ΣΥΡΙΖΑ που είναι εκλεγμένοι στο Νομό Άρτας και ήταν εκλεγμένοι και εκείνη την εποχή έχουν καταθέσει επίσης τρεις ερωτήσεις. Μία από αυτές τις ερωτήσεις δεν είχε κατατεθεί μόνο από Βουλευτή, αλλά είχε κατατεθεί από το σύνολο των Βουλευτών του ΣΥΡΙΖΑ που ανήκουν στον τομέα εθνικής άμυνας και οι οποίοι υπερθεμάτιζαν για τη λειτουργία του στρατοπέδου της Άρτας και την ενίσχυσή του. Επίσης, θέλω να σας ενημερώσω ότι - καθόσον είχα ο ίδιος παρουσία στο Υπουργείο Εθνικής Άμυνας και είχα ζητήσει στρατιωτικές αποφάσεις - ποτέ δεν έχει ληφθεί απόφαση κλεισίματος του στρατοπέδου της Άρτας και όλοι στην Ελλάδα γνωρίζουν ότι από τη Λαμία και πάνω το μοναδικό κέντρο νεοσυλλέκτων που λειτουργεί είναι στην Άρτα και ένα άλλο ως εφεδρικό στα Γρεβενά. Κύριε Υπουργέ, το συγκεκριμένο ζήτημα έχει μονοπωλήσει το ενδιαφέρον της τοπικής επικαιρότητας στην Άρτα αρκετές φορές και έχει συζητηθεί σε συνεδριάσεις των δημοτικών συμβουλίων. Σας αναφέρω ότι με απόφαση του Δημοτικού Συμβουλίου επί θητείας του αειμνήστου Δημάρχου Κωνσταντίνου Βάγια δεν πληρώνονται δημοτικά τέλη από το στρατόπεδο της Άρτας, συνεπώς δεν έχει έξοδα. Επίσης, σας θυμίζω ότι σε κάθε ΕΣΣΟ, σύμφωνα με στοιχεία του Υπουργείου σας που έχω μελετήσει, κατατάσσονται από την ευρύτερη περιοχή της Ηπείρου και των Ιονίων Νήσων πάνω από εξακόσιοι νεοσύλλεκτοι στα διάφορα κέντρα σε όλη την Ελλάδα. Δεδομένης, λοιπόν, της δύσκολης οικονομικής συγκυρίας, η Κυβέρνηση θα μπορούσε να αξιοποιήσει τις σύγχρονες εγκαταστάσεις του στρατοπέδου, αυξάνοντας τον αριθμό των νεοσυλλέκτων στο μέγιστο της χωρητικότητας και ενισχύοντας τη στελέχωσή του με μόνιμο προσωπικό. Παράλληλα, αυτό δίνει τη δυνατότητα σε νεοσύλλεκτους, αλλά και στις οικογένειές τους να έχουν μειωμένο οικονομικό κόστος, καθώς η Άρτα διαθέτει εύκολη πρόσβαση και βρίσκεται στο κέντρο της ευρύτερης Περιφέρειας της Δυτικής Ελλάδας και είναι πολύ κοντά, βέβαια, και στην Εγνατία Οδό. Κύριε Υπουργέ, σας θυμίζω ότι όπως και εσείς κι εγώ έλκουμε την καταγωγή μας από την Άρτα, έτσι και ο Πρωθυπουργός έλκει την καταγωγή του από την Άρτα και στις πρόσφατες βουλευτικές εκλογές ήταν υποψήφιος στο νομό, υπονοώντας πολλά και δημιουργώντας μεγάλες προσδοκίες στην Άρτα, στην Ήπειρο και στη Δυτική Ελλάδα γενικότερα. Τελειώνοντας, προτείνω η Κυβέρνηση, όχι μόνο να ενισχύσει με έμψυχο υλικό το στρατόπεδο, αλλά και να εκμεταλλευτεί τον υπάρχοντα εξοπλισμό, προκειμένου να το αναβαθμίσει σε ένα διακλαδικό κέντρο ή σε ένα κέντρο εκπαίδευσης υγειονομικού. Θέλω, λοιπόν, να σας ρωτήσω: Έχετε λάβει υπ' όψιν το οικονομικό και κοινωνικό κόστος της κάθε οικογένειας; Έχετε υπολογίσει το κόστος μετακινήσεων των οπλιτών για την κατάταξή τους; Στο σχεδιασμό σας έχετε λάβει υπ' όψιν ότι πρόσφατα έχουν διατεθεί σημαντικά κονδύλια για εργασίες ανακατασκευής των κτηριακών εγκαταστάσεων του στρατοπέδου στην Άρτα; Ευχαριστώ.
Κύριε Υπουργέ, ο κ. Στύλιος μάχεται για το θέμα. Εσείς έλκετε από εκεί την καταγωγή σας, όπως κι ο Πρωθυπουργός. Όλα τα επιχειρήματα σάς τα είπε. Είπατε ότι έχει ανοίξει, έχει κλείσει και πάει να ξανανοίξει. Σας παρακαλώ πολύ, ικανοποιήστε τον τώρα για να τελειώνουμε. Δεν υπάρχει ιδανικότερος συνδυασμός από αυτά που επικαλέστηκε. Κύριε Υπουργέ, έχετε τον λόγο.
Κύριε Πρόεδρε, καταλαβαίνουμε ότι δεν είναι προσωπικό το θέμα, ούτε είναι πρόβλημα μεταξύ Ηπειρωτών, γιατί τότε θα είχε λυθεί σε πάρα πολύ μικρό χρόνο. Καταλαβαίνουμε, όμως, ότι εδώ έχουμε να συγκρίνουμε και να εξετάσουμε τις γενικότερες αμυντικές ανάγκες της χώρας. Βρισκόμαστε στο δίλημμα ανάμεσα στην μεγάλη εικόνα, στις μεγάλες ανάγκες και στις μικρές ανάγκες, στις τοπικές ανάγκες και στις μεγάλες αμυντικές απαιτήσεις της χώρας και τις οικονομικές, αν θέλετε, απαιτήσεις. Έχουμε να συγκρίνουμε, λοιπόν, όλα αυτά τα πράγματα που δεν θα μπορούσαν να συνδυαστούν με κανέναν τρόπο, είτε συμβατικό είτε διαλεκτικό. Διαλέξτε. Είναι πάρα πολύ δύσκολο. Θα μπορούσα να πω κι εγώ νούμερα, κύριε Στύλιο. Θα μπορούσα να σας πω ότι πράγματι δημοτικά τέλη και νερό δεν πληρώνει αυτό το κέντρο. Πλήρωσε, όμως, το 2014 47.000 ευρώ για ρεύμα. Δεν είναι εκεί όμως το θέμα, δεν είναι στα νούμερα και ούτε θέλουμε να μπούμε σε λογιστικές αποτιμήσεις. Αυτό που έχει σημασία είναι να γίνεται με τον καλύτερο τρόπο η επιχειρησιακή λειτουργία των Ενόπλων Δυνάμεων, της αμυντικής προσπάθειας της χώρας και ει δυνατόν να εξυπηρετούνται και οι τοπικοί πληθυσμοί. Σε καμμιά περίπτωση δεν βάζουμε μόνο τις αμυντικές απαιτήσεις της χώρας, γιατί εμείς συνδυάζουμε την άμυνα της χώρας με τις κοινωνικές ανάγκες. Σας είπα και πριν ότι η φτωχοποιημένη περιοχή της Ηπείρου για εμάς έχει ιδιαίτερη σημασία και όλοι αυτοί οι παράγοντες θα εξεταστούν, όταν έρθει η κατάλληλη στιγμή. Σας ευχαριστώ πολύ.
Σας ευχαριστούμε, κύριε Υπουργέ. Σας ευχαριστούμε, κύριε Στύλιο. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων καθώς επίσης και των αναφορών - ερωτήσεων . Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.30΄ λύεται η συνεδρίαση για την προσεχή Τετάρτη 27 Μαΐου 2015 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.